Airbus A320 grupė

**Airbus A320 grupė** – siaurafiuzeliažių, trumpo-vidutinio skrydžio nuotolio oro lainerių grupė, gaminama koncerno „Airbus S.A.S.“ Ją sudaro modeliai A318, A319, A320, A321. Nuo gamybos pradžios 1988 metais yra pagaminta daugiau kaip 4000 vnt. šių oro lainerių. Jie yra pirmieji komerciniai oro laineriai, kuriuose visiškai buvo atsisakyta analoginės ir  naudojama skaitmeninė avionika. Be to, atsirado, koncerno „Airbus S.A.S.“ terminais kalbant, „*fly-by-wire“* skrydžio valdymo technologija. Tai reiškia, kad iš lėktuvo pilotų kabinos dingo vairalazdės ir atsirado valdymo rankenos. Kiekviena piloto komanda pradžioje perduodama centriniam kompiuteriui ir tik jo apdorota perduodama valdymo organams. Pagrindinė šios grupės užduotis – sudaryti konkurenciją Boeing 737 oro laineriams.

Tai pati perkamiausia „Airbus S.A.S.“ gaminamų orlaivių grupė. Nors kompanijos planus koreguoja žemas dolerio kursas (orlaiviai parduodami už dolerius, o gamyba vyksta Europoje), bet gaunamas pelnas leido investuoti ir sukūrti superlainerį Airbus A380.

## Gamyba
A320 grupės laineriai: A318, A319, A321, A320 (nuo 2007 metų) gaminami Hamburge, Vokietijoje (A320 iki 2007 m. buvo gaminamas Tulūzoje, Prancūzijoje). Visi pervežimai tarp gamyklų vykdomi krovininiais orlaiviais A300-600ST „Airbus Beluga“. 2008 m. gamykla gamino po 32 A320 grupės orlaivius per mėnesį. Nuo 2010 m. A320 grupės orlaiviai gaminami ir Kinijoje. Gamykloje Tiandzine gaminama apie 50 orlaivių per mėnesį.

## Variantai

### A318

**Airbus A318** pats mažiausias koncerno „Airbus S.A.S.“ gaminamas oro laineris. Kartu tai pats jauniausias A320 grupės narys. Pradžioje koncerno planai sukurti apie 100 vietų oro lainerį buvo sudėti programoje, kuri vadinosi **AE31X**. Šią programą sudarė du laineriai: **AE316** (95 vietų) ir **AE317** (115–125 vietų). Šioje programoje taip pat dalyvavo ir „Airbus Industrie Asia“, o lainerių galutinį surinkimą planuota atlikti Kinijoje. Tačiau 1998 m. rugsėjį buvo pranešta, kad tokia programa ekonomiškai nenaudinga. Dar prieš atsisakant AE31X programos, koncernas „Airbus“ tyrinėjo galimybę gaminti **A319M5** (M5 = A319 – 5 fiuzeliažo sekcijos). Kai buvo sustabdyta programa AE31X, „Airbus“ oficialiai pranešė apie A319M5 pervadinimą į A318 ir jo kūrimą. 2002 m. sausio 15 d. pirmasis A318 pakilo į orą. Iki 2009 m. buvo gauti užsakymai 114-ai lainerių. Pirmieji Airbus A318 pradėti eksploatuoti 2003 m. pradžioje.

Kuriant A318 buvo panaudota daug technikos naujovių. Keletas jų:
* Pilotų ir stiuardesių darbo vietose sumontuoti lietimui jautrūs LCD ekranai, leidžiantys greitai ir paprastai valdyti vykstančius procesus;
* Sumontuotas naujos kartos salono apšvietimas paremtas LED technologija, atsisakant halogeninių ir fluorescencinė lempučių;
* Fiuzeliažo surinkimo tikslumui pradėtas naudoti lazerio spindulys, leidžiantis milimetro dalių tikslumu sujungti atskiras fiuzeliažo dalis. Lazerinis suvirinimas leido sumažinti korpuso masę bei pagreitinti surinkimą.

Šios ir kitos inovacijos naudojamos ir superorlaivio A380 gamyboje.

A318-ame naudojami CFM56-5 arba Pratt & Whitney PW6000 varikliai, sukuriantys, atitinkamai, 96 ir 106 kN trauką. Juo gali keliauti 107 keleiviai dviejų klasių (8 ir 99) arba 117 vienos klasės komponuotėje. Maksimali pakilimo masė 59 t, didžiausias skrydžio nuotolis 2750 km (modifikuotoje versijoje 68 t ir 6000 km)

**A318 Elite**. 2005 m. lapkričio 10 d. „Airbus S.A.S.“ pristatė jauniausią A320 grupės narį A318 Elite. Jis skirtas vidutinio nuotolio iki 7400 km skrydžiams ir gali skraidinti, priklausomai nuo salono tipo, nuo 14 iki 18 keleivių. Šis oro laineris aprūpintas dviem CFM varikliais.

### A319

A319 tai sutrumpinta A320 versija. Pradžioje šie laineriai buvo vadinami A320M-7 (Minus 7-os A320 fiuzeliažo sekcijos). A319 oro laineriai aprūpinti IAE V2500 (versija A319-130) arba „CFM International“ CFM56-5 (versija A319-110) varikliais. Bazinis modelis skraidina 124 (8 ir 116) keleivius maksimaliu 6650 km atstumu. Taip pat yra versija talpinanti 142 asmenis vienos klasės kompuonuotės salone.

A319 pradėtas kurti 1993 m. 1995 m. rugpjūčio 25 d. A319 pakilo pirmajam skrydžiui.

**A319CJ** – privataus orlaivio variantas. Aprūpintas tais pačiais varikliais kaip ir A320, sukomponuotu VIP salonu, pritaikytu 39 asmenims. Vietoj bagažo skyriaus sumontuoti papildomi kuro bakai, kurie leidžia padidinti maksimalų skrydžio nuotolį iki 12000 km. Papildomi bakai, bei salonas gali būti išmontuoti, sumontuotas standartinis salonas ir laineris virsta paprastu A319. Tai žymiai padidina jo likutinę vertę.

**A319ACJ** – A319CJ modifikacija skirta aukštų pareigūnų kelionėms. Šie oro laineriai skraidina Brazilijos, Venesuelos, Tailando, Čekijos, Turkijos ir Malaizijos pirmuosius asmenis.

**A319LR** – standartinis A319, aprūpintas papildomais kuro bakais, verslo klasės salonu 48 keleiviams, naudojamas verslo klasės, ilgo nuotolio skrydžiuose. Jo didžiausias skrydžio nuotolis yra 8300 km.

### A320

A320 davė pradžią lėktuvų grupei, kurią sudaro truputį mažesnis A319, daug mažesnis A318 ir truputį didesnis A321.

Po sėkmingo A300 ir A310, 1984 m. koncernas „Airbus S.A.S.“ pradėjo kurti lainerį, skirtą konkuruoti su Boeing 727 ir Boeing 737. Buvo kuriamas panašaus į juos dydžio, bet tobulesnis, ekonomiškesnis A320. Pirmajam skrydžiui laineris pakilo 1987 m. vasario 22 d. 1988 m. prasidėjo šių orlaivių eksploatacija. A320 skraidina iki 179 keleivių maksimaliu 4900 km atstumu, 900 km/h greičiu. Tai pirmasis orlaivis, kurio valdymui panaudota pilnai kompiuterizuota „*fly-by-wire*“ sistema, pilnai iš kompozicinių medžiagų pagamintas kylis ir galiniai stabilizatoriai, bei aukščio vairai.

A320 versija egzistuoja dvejose modifikacijose:

#**A320-100**. Šios modifikacijos pagaminta 21 egzempliorius. Visi jie skraidė po „Air France“ ir „British Airways“ aviakompanijų vėliavomis.
#**A320-200**. Naudoja du CFMI CFM56-5 arba IAE V2500 variklius, kurie išvysto, atitinkamai, 113 kN ir 120 kN trauką. Maksimali pakilimo masė 73500 kg (standartinis variantas) arba 77000 kg (modifikuotas variantas). Skraidina 150 keleivių (12 ir 138) dviejų klasių kompuonuotėje, arba 179 vienos klasės kompuonuotės salone.

### A321

A321 mažiausiai pakeistas A320 variantas. A321 kūrimas prasidėjo 1989 m. lapkritį, į orą pirmasis A321 pakilo 1993 m. kovo 11 d. Pagrindinis ir didžiausias skirtumas – 6,93 metro ilgesnis fiuzeliažas (4,27 m pailgėjo priekinė, 2,67 m galinė dalis). Be to, buvo sustiprinta važiuoklė (nes turi atlaikyti didesnį svorį), uždėtos didesnės padangos, naudojami padidintos galios varikliai.

Bazinis **A321-200** variantas nusileidžia A320 skrydžio nuotoliu, nes nebuvo montuojami papildomi kuro bakai (nenorėta didinti masės). Tokiai padėčiai ištaisyti, 1995 m. buvo pradėtas kurti **A321-300**, kuris pilnai pakrautas jau galėjo atlikti transatlantinius skrydžius, naudodamas V2533-A5 arba CFM56-5B3 variklius ir aprūpintas papildomu 2900 l kuro baku (modifikuotas variantas turėjo du tokius bakus centrinėje fiuzeliažo dalyje). A321-300 pirmajam skrydžiui pakilo 1996 m. gruodį.

### Krovininė versija
A320 ir A321 oro lainerių perdirbimo iš keleivinės į krovininę versiją programa buvo pradėta įgyvendinti Drezdene (Vokietija) ir Žukovskyje (Rusija) 2008 m. Jau 2012 m. turėjo pasirodyti pirmieji **A320P2F** ir **A321A2F** lėktuvai, tačiau 2011 m. birželio 3 d. Airbus atšaukė šias programas dėl didelių išlaidų ir padidėjusio keleivinių lėktuvų poreikio.

2015 m. birželio 17 d. „ST Aerospace“ pasirašė sutartį su Airbus ir „EADS EFW“ dėl naujos A320/A321 keleivinių lėktuvų perdarymo į krovininius programos.

## Techniniai duomenys

## Šaltiniai